ΓΡΑΠΤΗ ΕΡΩΤΗΣΗ E-0601/00

υποβολή: Giovanni Pittella (PSE) προς την Επιτροπή

(3 Μαρτίου 2000)

Θέμα: Μεταφορά ιπποειδών

Με το σημείωμα 600/3/SA.21/7640, που διαβιβάσθηκε στις 17 Δεκεμβρίου 1999 από το Τμήμα Τροφίμων, Διατροφής και Κτηνιατρικού Υγειονομικού Ελέγχου, Γραφείο ΙΙΙ, του Ιταλικού Υπουργείου Υγείας, απεστάλησαν οδηγίες στις περιφερειακές κτηνιατρικέςπηρεσίες και τις περιφερειακές αρχές σχετικά με τις μεταφορές ιπποειδών προερχόμενων από τρίτες χώρες ύστερα από ταξίδι διάρκειας μεγαλύτερης των 24 ωρών. Το σημείωμα επιβάλλει τη στάθμευση των φορτίων για ορισμένο χρόνο στους στάβλους των συνοριακών σταθμών ελέγχου, προκειμένου να αναλάβουν τα ζώα και να μπορέσουν να συνεχίσουνπό τις κατάλληλες συνθήκες το ταξίδι προς τον τελικό προορισμό.

Τα κριτήρια για τα σημεία στάθμευσης και την αναγνώρισή τους καθορίζονται από τον Κανονισμό ΕΚ αριθ. 1255/97(1). Μεταξύ των σημείων στάθμευσης που αναγνωρίζονται από τους συνοριακούς σταθμούς ελέγχου περιλαμβάνεται το πέρασμα του Fernetti-Prosecco (Trieste), όχι όμως η Gorizia, απ' όπου διαμετακομίζεται, σύμφωνα με το Ιταλικό Στατιστικό Ινστιτούτο, το μεγαλύτερο μέρος των 130 000 αλόγων τα οποία εισάγονται κάθε χρόνο για σφαγή στην Ιταλία. Θα μπορούσε να αναφέρει η Επιτροπή αν η Gorizia εξαιρεθεί από τις ρυθμίσεις για τα σημεία στάθμευσης;

Δεν θεωρεί εξάλλου η Επιτροπή απαραίτητο να ζητήσει από τις ιταλικές αρχές να επεκτείνουν το σημείωμα σχετικά με τα άλογα, λαμβάνοντας μάλισταπόψη την άποψη που εξέφρασε το ανωτέρω Τμήμα απαντώντας σε κοινοτικό κτηνιατρικό έλεγχο του Ιουλίου 1999, και στα άλλα είδη ζώων που εισάγονται από τρίτες χώρες όσον αφορά τηνποχρέωση της στάθμευσης;

Τέλος ποιες δράσεις σκοπεύει να αναλάβει για την αντιμετώπιση του θέματος του μικρού αριθμού σημείων στάθμευσης που ισχύουν σήμερα;

(1) ΕΕ L 174 της 2.7.1997, σελ. 1.

Απάντηση του κ. Byrne εξ ονόματος της Επιτροπής

(5 Μαΐου 2000)

Η οδηγία 91/628/ΕΟΚ του Συμβουλίου για την προστασία των ζώων κατά τη μεταφορά(1), όπως τροποποιήθηκε με την οδηγία 95/29/ΕΚ του Συμβουλίου, θεσπίζει τις απαιτήσεις που αφορούν το χρόνο μεταφοράς, το διάστημα ανάπαυσης, τη σίτιση και το πότισμα των ζώων κατά τη μεταφορά.

Τα κοινοτικά κριτήρια που πρέπει να πληρούνται από τα σημεία στάσης, όπου τα ζώα πρέπει να εκφορτώνονται και να αναπαύονται επί τουλάχιστον 24 ώρες κατά τη διάρκεια του ταξιδιού, καθορίζονται στον κανονισμό (ΕΚ) αριθ. 1255/97 του Συμβουλίου για τα κοινοτικά κριτήρια που απαιτούνται για τα σημεία στάσης και για την τροποποίηση του σχεδίου διαδρομής που αναφέρεται στο παράρτημα της οδηγίας 91/628/ΕΟΚ(2).

Οποιοδήποτε φυσικό ή νομικό πρόσωπο μπορεί να δημιουργεί σημεία στάσης στο έδαφος της Κοινότητας. Τα κράτη μέλη πρέπει να εξασφαλίζουν ότι τα σημεία στάσης είναι επίσημα εγκεκριμένα και πληρούν τις απαιτήσεις που προβλέπονται στον κανονισμό. Η Επιτροπή δεν είναι αρμόδια να αποφασίζει πού πρέπει να δημιουργούνται σημεία στάσης ή ποίος πρέπει να είναι ο αριθμός τους σε κάθε κράτος μέλος.

Τα κράτη μέλη πρέπει να κοινοποιούν στην Επιτροπή τον κατάλογο των εγκεκριμένων σημείων στάσης, καθώς και τις ενημερώσεις του. Η Επιτροπή διαβιβάζει τις πληροφορίες αυτές στα άλλα κράτη μέλη στο πλαίσιο της μόνιμης κτηνιατρικής επιτροπής. Ο ενημερωμένος κατάλογος των σημείων στάσηςπάρχει στις ιστοσελίδες της Επιτροπής, στην εξής διεύθυνση:

//forum.europa.eu.int/Public/irc/dg6/vets/info/data.

Όσον αφορά την επιθεώρηση των ζώων που εισάγονται από τρίτες χώρες και την ανάπαυσή τους στο συνοριακό σταθμό ελέγχου της Gorizia, πρέπει να σημειωθεί ότι, όπως προβλέπεται από την οδηγία 91/628/ΕΟΚ, μόλις τα ζώα φθάσουν στα κοινοτικά σύνορα, οι αρχές των κρατών μελών οφείλουν να λάβουν όλα τα αναγκαία μέτρα για να εξασφαλίσουν την ορθή εφαρμογή της κοινοτικής νομοθεσίας στον τομέα της προστασίας των ζώων κατά τη μεταφορά και κανένα ζώο δεν επιτρέπεται να συνεχίσει το ταξίδι, εάν η κατάστασή του δεν κριθεί ικανοποιητική μετά από κτηνιατρική επιθεώρηση. Κάθε ζώο που κρίνεται ότι δεν είναι σε θέση να συνεχίσει το ταξίδι πρέπει να αναπαυθεί, να ποτιστεί και να σιτιστεί και η μεταφορά του μπορεί να συνεχιστεί μόνον όταν ο κτηνίατρος πιστοποιήσει ότι είναι ικανό να συνεχίσει το ταξίδι.

Κατά την τελευταία πενταετία, πέντε αποστολές κτηνιατρικής επιθεώρησης του Γραφείου Τροφίμων και Κτηνιατρικών Θεμάτων της Επιτροπής έχουν πραγματοποιηθεί στον ιταλικό συνοριακό σταθμό ελέγχου της Gorizia για την παρακολούθηση της ορθής εφαρμογής της οδηγίας 91/628/ΕΟΚ. Βάσει του αποτελέσματος των αποστολών, η Επιτροπή έχει παρέμβει στις ιταλικές αρχές επανειλλημμένα σχετικά με την πλημμελή εφαρμογή της ιταλικής νομοθεσίας με την οποία μεταφέρθηκαν στο εσωτερικό δίκαιο οι απαιτήσεις της οδηγίας 91/628/ΕΟΚ του Συμβουλίου, ζητώντας ιδίως την ορθή ανάπαυση των ζώων στους συνοριακούς σταθμούς ελέγχου. Οι εκθέσεις του Γραφείου Τροφίμων και Κτηνιατρικών θεμάτων έχουν συστήσει για τα ζώα, τα οποία έχουν ήδη ταξιδέψει για διάστημα μεγαλύτερο από το οριζόμενο, να αναπαύονται επί 24 ώρες όταν διασχίζουν τα σύνορα.

Όσον αφορά το σημείωμα των ιταλικών αρχών που αναφέρθηκε από το Αξιότιμο μέλος του Κοινοβουλίου, η Επιτροπή ελπίζει ότι θα αποτελέσει βελτίωση για τη δραστηριότητα που σχετίζεται με την προστασία των ζώων που μεταφέρονται σε μεγάλες αποστάσεις. Η Επιτροπή θα εξακολουθήσει να παρακολουθεί την ορθή εφαρμογή της σχετικής με το θέμα κοινοτικής νομοθεσίας εκ μέρους των ιταλικών αρχών στο συνοριακό σταθμό ελέγχου της Gorizia.

(1) ΕΕ L 148 της 30.6.1995.

(2) ΕΕ L 174 της 2.7.1997.